CELEX: 62021CN0602
Language: el
Date: 2021-09-28 00:00:00
Title: Υπόθεση C-602/21: Προσφυγή της 28ης Σεπτεμβρίου 2021 — Ευρωπαϊκή Επιτροπή κατά Δημοκρατίας της Πολωνίας

6.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 490/24
            
         
      Προσφυγή της 28ης Σεπτεμβρίου 2021 — Ευρωπαϊκή Επιτροπή κατά Δημοκρατίας της Πολωνίας
      (Υπόθεση C-602/21)
      (2021/C 490/25)
      Γλώσσα διαδικασίας: η πολωνική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: D. Milanowska, M. Noll-Ehlers)
      
         Καθής: Δημοκρατία της Πολωνίας
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να διαπιστώσει ότι:
                  
                              1)
                           
                           
                              απαιτώντας την εκπόνηση σχεδίων δράσης, το αργότερο έως τις 18 Ιουλίου 2024, για περιοχές στις οποίες δεν υφίσταται υπέρβαση των επιτρεπόμενων επιπέδων θορύβου, η Δημοκρατία της Πολωνίας παρέβη τις υποχρεώσεις που υπέχει από το άρθρο 8, παράγραφοι 1 και 2, της οδηγίας 2002/49/ΕΚ του Ευρωπαϊκού Κοινοβουλίου και του Συμβουλίου, της 25ης Ιουνίου 2002, σχετικά με την αξιολόγηση και τη διαχείριση του περιβαλλοντικού θορύβου (1)·
                           
                        
                              2)
                           
                           
                              μη απαιτώντας να περιλαμβάνεται στα σχέδια δράσης ειδική αναφορά στις δημόσιες διαβουλεύσεις που διοργανώνονται σύμφωνα με το άρθρο 8, παράγραφος 7, της οδηγίας 2002/49, καθώς και στα μέτρα που προτίθενται να λάβουν οι αρμόδιες αρχές τα επόμενα πέντε έτη για την προστασία των ήσυχων περιοχών, η Δημοκρατία της Πολωνίας παρέβη τις υποχρεώσεις που υπέχει από το σημείο 1, έβδομη και ένατη περίπτωση, του παραρτήματος V της οδηγίας αυτής·
                           
                        
                              3)
                           
                           
                              μη εκπονώντας σχέδια δράσης για τους 20 μεγάλους σιδηροδρομικούς άξονες που διαλαμβάνονται στο παράρτημα A.3 της προσφυγής, η Δημοκρατία της Πολωνίας παρέβη τις υποχρεώσεις που υπέχει από το άρθρο 8, παράγραφος 2, της οδηγίας 2002/49·
                           
                        
                              4)
                           
                           
                              μη εκπονώντας σχέδια δράσης για τους 290 μεγάλους οδικούς άξονες που διαλαμβάνονται στο παράρτημα A.4 της προσφυγής, η Δημοκρατία της Πολωνίας παρέβη τις υποχρεώσεις που υπέχει από το άρθρο 8, παράγραφος 2, της οδηγίας 2002/49· και
                           
                        
                              5)
                           
                           
                              μη υποβάλλοντας τις περιλήψεις των σχεδίων δράσης για τους 20 μεγάλους σιδηροδρομικούς άξονες που διαλαμβάνονται στο παράρτημα A.3 της προσφυγής και για τους 290 μεγάλους οδικούς άξονες που διαλαμβάνονται στο παράρτημα A.4 της προσφυγής, η Δημοκρατία της Πολωνίας παρέβη τις υποχρεώσεις που υπέχει από το άρθρο 10 παράγραφος 2, της οδηγίας 2002/49 σε συνδυασμό με το παράρτημα VI της οδηγίας αυτής·
                           
                        
            
                  —
               
               
                  να καταδικάσει τη Δημοκρατία της Πολωνίας στα δικαστικά έξοδα.
               
            
         Ισχυρισμοί και κύρια επιχειρήματα
      
      Στο πλαίσιο της πρώτης αιτίασης, η Επιτροπή υποστηρίζει ότι η θέσπιση της απαίτησης εκπόνησης σχεδίων δράσης, το αργότερο έως τις 18 Ιουλίου 2024, για περιοχές στις οποίες δεν υφίσταται υπέρβαση των επιτρεπόμενων επιπέδων θορύβου δεν διασφαλίζει την επαρκή προστασία των περιοχών αυτών και συνιστά παράβαση των υποχρεώσεων της Δημοκρατίας της Πολωνίας να εκπονήσει σχέδια δράσης για τη διαχείριση των προβλημάτων και των επιδράσεων του θορύβου και τη μείωση του θορύβου στις περιοχές που υπάγονται στην επικράτειά της, πράγμα το οποίο δεν συνάδει με το άρθρο 8, παράγραφοι 1 και 2, της οδηγίας 2002/49. Οι σκοποί της οδηγίας που αφορούν την αποφυγή και την πρόληψη των επιβλαβών επιδράσεων του θορύβου στο περιβάλλον και τη διαφύλαξη της ηχητικής ποιότητας του περιβάλλοντος μπορούν να επιτευχθούν μόνον όταν εκπονούνται σχέδια δράσης και για τις περιοχές στις οποίες δεν υφίσταται υπέρβαση των οριακών τιμών θορύβου.
      Στο πλαίσιο της δεύτερης αιτίασης, η Επιτροπή προβάλλει ότι το πολωνικό δίκαιο δεν διασφαλίζει ότι το πρόγραμμα προστασίας του περιβάλλοντος αφορά και μέτρα που έχουν ως σκοπό την προστασία των ήσυχων περιοχών, όπως επιβάλλει η οδηγία 2002/49. Το πολωνικό δίκαιο δεν θεσπίζει υποχρέωση ειδικής αναφοράς στις δημόσιες διαβουλεύσεις που διοργανώνονται σύμφωνα με το άρθρο 8 παράγραφος 7, της οδηγίας 2002/49 ως υποχρεωτικό στοιχείο του σχεδίου δράσης. Το άρθρο 119a, παράγραφος 5, του ustawy Prawo ochrony środowiska (νόμου για την προστασία του περιβάλλοντος) υποχρεώνει μόνον τον αρμόδιο Marszałek (περιφερειάρχη) να διενεργεί δημόσιες διαβουλεύσεις σύμφωνα με τις σχετικές διατάξεις. Εντούτοις, δεν υφίσταται νομική υποχρέωση να λαμβάνεται υπόψη ειδική αναφορά στο σχέδιο δράσης για τις εν λόγω δημόσιες διαβουλεύσεις.
      Στο πλαίσιο της τρίτης αιτίασης, η Επιτροπή προβάλλει ότι η Πολωνία δεν εκπόνησε σχέδια δράσης για 20 μεγάλους σιδηροδρομικούς άξονες, τους οποίους είχε προηγουμένως γνωστοποιήσει στην Επιτροπή ως μεγάλους σιδηροδρομικούς άξονες, και ότι τούτο συνιστά παράβαση εκ μέρους της Πολωνίας του άρθρου 8, παράγραφος 2, της οδηγίας 2002/49.
      Στο πλαίσιο της τέταρτης αιτίασης, η Επιτροπή προβάλλει ότι η Πολωνία δεν εκπόνησε σχέδια δράσης για 290 μεγάλους οδικούς άξονες, τους οποίους είχε προηγουμένως γνωστοποιήσει στην Επιτροπή ως μεγάλους οδικούς άξονες, και ότι τούτο συνιστά παράβαση εκ μέρους της Πολωνίας του άρθρου 8, παράγραφος 2, της οδηγίας 2002/49.
      Στο πλαίσιο της πέμπτης αιτίασης, η Επιτροπή προβάλλει ότι η Πολωνία δεν υπέβαλε τις περιλήψεις των σχεδίων δράσης για 20 μεγάλους σιδηροδρομικούς άξονες και για 290 μεγάλους οδικούς άξονες και ότι τούτο συνιστά παράβαση του άρθρου 10 της οδηγίας 2002/49.
      
         (1)  ΕΕ 2002, L 189, σ. 12.